Diari Oficial de la Generalitat Valenciana


Sumari del DOGV 5111, del 10-10-2005 (2005/11575)

Resolució de 3 d'octubre de 2005, del conseller de Territori i Habitatge, pel qual es sotmet a informació pública l'expedient de modificació número 5 del pla especial director d'usos i infraestructures Àrea del Parc Temàtic de Benidorm-Finestrat (Alacant), relatiu a alguns aspectes que afecten la zona NNPE-1 (sòl no urbanitzable no protegit zona parc).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5111

Data del DOGV
:   10-10-2005

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2005/11897


Organisme emissor
:   Conselleria de Territori i Habitatge

Tipus de document
:   Anunci

Resolució de 3 d'octubre de 2005, del conseller de Territori i Habitatge, pel qual es sotmet a informació pública l'expedient de modificació número 5 del pla especial director d'usos i infraestructures Àrea del Parc Temàtic de Benidorm-Finestrat (Alacant), relatiu a alguns aspectes que afecten la zona NNPE-1 (sòl no urbanitzable no protegit zona parc). [2005/M11112]
  
Després de vore el projecte de modificació número 5 del pla especial director d'usos i infraestructures Àrea del Parc Temàtic de Benidorm-Finestrat (Alacant), relatiu a alguns aspectes que afecten la zona NNPE-1 (sòl no urbanitzable no protegit zona parc) i tenint en compte els següents,
  
Antecedents de fet
  
1. L'esmentat pla especial va ser aprovat definitivament per la Conselleria d'Obres Públiques, Urbanisme i Transports, el dia 10 de febrer de 1998; la resolució del qual íntegra es va publicar en el Butlletí Oficial de la Província d'Alacant número 39, de 17 de febrer de 1998.
  
Aquest planejament especial s'emmarca dins de les actuacions del Govern Valencià per a reforçar l'oferta turística de la nostra comunitat autònoma. Es tracta d'una actuació pública que la Generalitat realitza en l'exercici de les competències que té atribuïdes en matèria de turisme i desenvolupament econòmic regional.
  
2. Constituïx l'objecte del present expedient la modificació d'alguns aspectes que afecten la zona NNPE-1 (sòl no urbanitzable no protegit zona parc), del pla especial director d'usos i infraestructures citat, modificació que té com a finalitat l'establiment en aquesta de l'ús hoteler i turístic com a compatible o tolerat, es permet, amb això, la construcció d'edificacions hoteleres (tipus A i B) i d'apartaments turístics i es concreta en determinades modificacions en la fitxa urbanística corresponent, com també en la modificació de tres articles de les normes urbanístiques del pla especial director d'usos i infraestructures Àrea del Parc Temàtic de Benidorm-Finestrat (Alacant).
  
3. El projecte consta de memòria, fitxes normatives i plànols.
  
4. Consta en l'expedient informe emés pel Servei Territorial de Planificació i Ordenació Territorial d'Alacant de data 19 de setembre de 2005.
  
Fonaments de dret
  
1. Respecte del procediment, el present projecte ha de tramitar-se conforme determina l'article 55.1 de la Llei 6/1994, Reguladora de l'Activitat Urbanística (LRAU) i el seu concordant article 175 del Reglament de Planejament de la Comunitat Valenciana, aprovat per Decret 201/1998 del Govern Valencià. En efecte, segons el que disposen els precitats articles, la modificació dels plans urbanístics se subjectarà a les mateixes normes que s'establixen per a la seua formació.
  
Per això, amb caràcter general, s'exigix que tot canvi o substitució de determinacions en els plans ha de complir el mateix procediment legalment previst per a la seua aprovació. El projecte de modificació número 5 del pla especial d'usos i infraestructures Àrea Parc Temàtic, es tramitarà d'acord amb el que disposen els articles 99, 37 a 43 de la LRAU i l'article 168 de l'esmentat Reglament de Planejament.
  
D'acord amb la normativa citada, correspon a aquesta Conselleria de Territori i Habitatge, com a promotora del projecte, la convocatòria d'informació pública de la present modificació, i s'inserixen els corresponents anuncis en el Diari Oficial de la Generalitat Valenciana i en un periòdic d'àmplia difusió en les localitats afectades pel canvi d'ordenació.
  
Durant l'exposició pública el projecte diligenciat ha de trobar-se depositat, per a consulta pública, als ajuntaments de Benidorm i Finestrat i, si és el cas, al Servei Territorial de Planificació i Ordenació Territorial d'Alacant. Així mateix, simultàniament, han de demanar-se els preceptius informes de les administracions sectorials que puguen veure's afectades en les seues competències per la modificació proposada i els dictàmens dels ajuntaments afectats.
  
D'altra banda, el director general de Planificació i Ordenació Territorial posseïx la competència per a l'elaboració i l'aprovació provisional de la modificació del present instrument de planejament urbanístic, segons el que disposen els articles 38.3 de la LRAU i 9 del Reglament dels Òrgans Urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat, i això sense perjudici que l'aprovació definitiva correspon al conseller de Territori i Habitatge, per raó del que establixen els articles 39.1 de la LRAU i 6 del Reglament dels Òrgans Urbanístics de la Generalitat Valenciana.
  
2. Quant al fons de l'assumpte, la modificació proposada afectarà una zona concreta, actualment desocupada, situada a la partida del Murtal i serra Cortina, que limita al nord, amb la parcel·la protegida de la societat Proyectos Temáticos de la Comunidad Valenciana, NNPV-3 (Serra Cortina), al sud, amb el vial V-7 del PEDUI Benidorm-Finestrat a l'est, amb terrenys propietat de Terra Mítica, Parque Temático Benidorm, SA i a l'oest, amb el barranc del Murtal, zona NPPV2 del PEDUI Àrea Parc Temàtic Benidorm-Finestrat.
  
En concret, la modificació comportarà:
  
1. La incorporació de l'ús hoteler i l'ús d'apartaments turístics com a usos compatibles o tolerats, mantenint l'ús Parc com a predominant per a la parcel·la.
  
2. La modificació de l'article 77 i 78 de les normes urbanístiques del PEDUI per a tornar a establir la seua redacció original que va ser modificada per la modificació puntual núm. 2 del PEDUI, en el sentit d'admetre com a ús equivalent a l'hoteler el referit dels apartaments turístics en l'àmbit del PEDUI.
  
3. La modificació de l'article 93 de les normes urbanístiques del PEDUI, a fi d'establir una definició d'ús turístic per remissió a la normativa sectorial específica que regula els establiments turístics (açò és el Decret 30/1993, de 8 de març).
  
3. El projecte de modificació plantejat es considera jurídicament coherent amb les previsions del pla especial director d'usos i infraestructures Àrea del Parc Temàtic i no resulta contrari a les determinacions contingudes en la legislació vigent en matèria d'urbanisme i ordenació territorial, per la qual cosa és procedent l'inici del procediment previst legalment per a la seua aprovació, si és el cas de la present modificació.
  
En definitiva, el projecte resulta adequat per a les finalitats preteses i la modificació plantejada apareix plenament justificada en criteris de racionalitat i proporcionalitat per a l'interés públic, s'adequa a les determinacions contingudes en la legislació vigent en matèria d'urbanisme i ordenació territorial.
  
4. El conseller de Territori i Habitatge és competent per a adoptar la present resolució, conforme al que disposa l'article 6 del Decret 201/2003, de 3 d'octubre, del Consell de la Generalitat, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de general i de pertinent aplicació, resolc:
  
Primer
  
Sotmetre a informació pública el projecte de modificació número 5 del pla especial director d'usos i infraestructures Àrea del Parc Temàtic Benidorm-Finestrat relatiu a alguns aspectes que afecten la zona NNPE-1 (sòl no urbanitzable no protegit zona parc).
  
El període d'informació pública serà de 20 dies, comptadors a partir del dia següent de la publicació de la present resolució en el Diari Oficial de la Generalitat Valenciana, durant el qual es poden presentar al·legacions i suggeriments davant d'aquesta Conselleria de Territori i Habitatge (c/ Francesc Cubells, 7 a València 46377) o als Serveis Territorials de Planificació i Ordenació Territorial d'aquesta Conselleria a Alacant (av. Aguilera 1, d'Alacant, 03256). On es trobarà depositat el projecte degudament diligenciat, com també als ajuntaments de Benidorm i de Finestrat, per a la seua consulta pública.
  
Segon
  
Sol·licitar dictamen sobre el projecte sotmés a informació pública als ajuntaments de Benidorm i de Finestrat.
  
Tercer
  
Així mateix, sol·licitar informe de les administracions sectorials que puguen veure's afectades per la modificació.
  
Quart
  
Publicar aquesta resolució en el Diari Oficial de la Generalitat Valenciana, com també una ressenya d'aquesta en un diari no oficial d'àmplia difusió provincial.